A BIZOTTSÁG HATÁROZATA
(2005. január 25.)
az 1999/5/EK európai parlamenti és tanácsi irányelv 3. cikke (3) bekezdése e) pontjának az automatikus hajóazonosítási rendszerben (AIS) történő felhasználásra szánt rádióberendezésekre való alkalmazásáról
(az értesítés a B(2005) 110. számú dokumentummal történt)
(EGT vonatkozású szöveg)
(2005/53/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rádióberendezésekről és a távközlő végberendezésekről, valamint a megfelelőségük kölcsönös elismeréséről szóló, 1999. március 9-i 1999/5/EK európai parlamenti és tanácsi irányelvre (1) és különösen annak 3. cikke (3) bekezdésének e) pontjára,
mivel:
(1)
Több tagállam is bevezetett vagy be kíván vezetni közös biztonsági elveket és szabályokat az automatikus hajóazonosítási rendszer (AIS) azon berendezéseire vonatkozóan, amelyekre nem vonatkozik az Életbiztonság a tengeren tárgyú 1974. évi nemzetközi egyezmény (SOLAS) V. fejezetében foglalt felszerelési kötelezettség.
(2)
A rádiós szolgáltatások harmonizálása hozzájárul a nem SOLAS hajók biztonságosabb navigálásához, különösen szükséghelyzetben vagy más súlyos esetekben, ezért a tagállamok felhívták az ilyen a hajókat az AIS-ben való részvételre.
(3)
Az AIS-t a Nemzetközi Tengerészeti szervezet (IMO) keretében kötött SOLAS-egyezmény V. fejezetének 19. szabálya - A hajófedélzeten alkalmazandó navigációs rendszer és felszerelés - írja le.
(4)
A Nemzetközi Távközlési Unió (ITU) rádiózásról szóló rendeletei meghatározzák az AIS által használandó 161.975 (AIS1) és 162.025 (AIS2) MHz frekvenciát. A hajózási távközléshez biztosított más frekvenciák is az AIS rendelkezésére bocsáthatók. Az ezeken a frekvenciákon működő valamennyi rádióberendezésnek lehetővé kell tennie e frekvenciák rendeltetésszerű használatát, és kielégítő biztosítékot kell nyújtania a megfelelő működéshez.
(5)
Az 1999/5/EK irányelv 3. cikke (3) bekezdése e) pontjának a nem SOLAS hajókon, illetve az automatikus hajóazonosítási rendszerben (AIS) történő felhasználásra szánt hajózási távközlési berendezésekre való alkalmazásáról szóló, 2003. március 25-i 2003/213/EK bizottsági határozat (2) alkalmazási területe azokra a berendezésekre korlátozott, amelyeket nem SOLAS hajókon kívánnak felhasználni. Nagyfokú biztonság csak akkor érhető el, ha a nem SOLAS hajókon használt, valamint az AIS-rendszer megfelelő szárazföldi állomásain telepített valamennyi berendezés megfelelően működik. Következésképpen ugyanazon követelmények alkalmazandók valamennyi AIS-állomásra.
(6)
A jogi világosság és átláthatóság érdekében a 2003/213/EK határozat helyébe újnak kell lépnie.
(7)
Ez a határozat csak olyan átmeneti idő lejárta után alkalmazandó, amely lehetőséget ad a gyártóknak arra, hogy berendezéseik gyártását összhangba hozzák az új alapvető követelménnyel.
(8)
Az e határozatban előírt intézkedések összhangban vannak a Távközlési Megfelelőségértékelési és Piacfelügyeleti Bizottság véleményével,
ELFOGADTA EZT A HATÁROZATOT:
1. cikk
Azon rádióberendezéseknek, amelyek a Nemzetközi Távközlési Unió (ITU) rádiózásról szóló rendeletei 1. cikkének (28) bekezdése szerinti hajózási mobil szolgáltatásban vagy az ITU rádiózásról szóló rendeletei 1. cikkének (29) bekezdése szerinti hajózási mobil műholdas szolgálatban működnek, meg kell felelniük az 1999/5/EK irányelv 3. cikke (3) bekezdésének e) pontjában foglalt alapvető követelménynek.
Ennek érdekében az ilyen berendezéseket úgy kell megtervezni, hogy a nem SOLAS hajókon és szárazföldi állomásokon történő felhasználásuk esetén a szándékolt övezetben megfelelően működjenek, és megfeleljenek az automatikus hajóazonosítási rendszer (AIS) ide vonatkozó valamennyi működési követelményének.
2. cikk
A 2003/213/EK határozat a 3. cikkben említett időpontban hatályát veszti.
3. cikk
E határozat 2005. július 26-tól alkalmazandó.
4. cikk
Ennek a határozatnak a tagállamok a címzettjei.
Kelt Brüsszelben, 2005. január 25-én.